ད་ནང་ཞོགས་པ་མཚན་མོར་ཆུ་ཚོད་བཅུ་གཉིས་སྐབས་སུ་ངོས་ཀྱི་ཆོས་ཚོགས་ཀྱི་འགན་འཛིན་ཧར་ཌེའི་དང་། དངུལ་གཉེར་པདྨ་སྒྲོལ་མ་གཉིས་དང་མཉམ་དུ་གནམ་ཐང་ལ་སོང་། ང་ནི་ག་དུས་གནམ་ཐང་ལ་སླེབས་ཀྱང་འབྲལ་མེད་དུ་འཆང་བའི་ངོས་ཀྱི་གའུ་མཚོན་སྲུང་འདི་ལ་སེམས་ཁྲལ་འཕར་མ་རེ་འདུག གང་ཡིན་ཞེ་ན་མི་མང་པོ་ཞིག་ནས་འདི་བོད་ལུགས་ནང་པའི་འབྲལ་མེད་དུ་འཆང་བའི་མཚོན་སྲུང་ཞིག་ཡིན་པར་ཧ་གོ་རྒྱུའི་ཚབ་ལ་འབར་རྫས་སམ་གཞན་དོགས་གཞི་ཅན་ཞིག་ལ་ངོས་འཛིན་བྱེད་ནས་འབྲེལ་བཤད་ག་ཚད་རྒྱབ་ཀྱང་གཡས་བལྟ་གཡོན་བལྟ་བྱེད་ཅིང་གློག་སྒམ་ནང་དུ་བཅུགས་པ་སོགས་བྱེད་ཀྱི་ཡོད། དེ་རིང་ནི་སྟབས་ལེགས་པ་ཞིག་ལ་སྐད་ཆ་འདྲི་མཁན་ཙམ་ཡང་མ་བྱུང་། དེ་རིང་ངོས་ཀྱི་གནམ་གྲུ་དེ་ནི་ཨ་རིའི་san francisco གནམ་ཐང་བརྒྱུད་ནས་new york/ newark གནམ་ཐང་ལ་ཆུ་ཚོད་དྲུག་རིང་གནམ་གྲུ་གཞན་པ་སྒུག་དགོས་འདུག ཉིའུ་ཡོག་ལ་ཡོད་པའི་ངོས་ཀྱི་ཚ་བོ་བཀྲ་ཤིས་རྡོ་རྗེ་ཁ་སང་ནས་དུས་ཆད་བྱས་པ་ནང་བཞིན་དེ་རིང་གནམ་ཐང་ནས་སྒུག་འདུག ངེད་ཚ་ཞང་གཉིས་མ་ཐུག་རྒྱུན་རིང་སོང་བས་དེ་རིང་གནམ་ཐང་ནས་སྟབས་བདེའི་ཁ་ལག་དང་ཚིག་ཇ་སོགས་མཉམ་འཐུང་བྱས་ནས་ཆུ་ཚོད་གཉིས་ལྷག་རིང་སྐད་ཆ་ལབ་གླེང་བྱས་ནས་བསྡད་པས་ཕན་ཚུན་གཉིས་ཀར་ཧ་ཅང་སྐྱིད་པོ་བྱུང་།
དེ་རིང་གནམ་གྲུའི་ནང་གི་མི་མང་ཤོས་ནི་རྒྱ་གར་བ་རེད་འདུག་པ་མ་ཟད་ངོས་ཀྱི་གཡས་ཟུར་ཀྱི་འདུག་རོགས་དེ་ཅན་རྡི་སྒར་ནས་ཡིན་པའི་རྒྱ་གར་ཚོང་པ་ཞིག་རེད་འདུག་ཅན་རྡི་སྒར་ནི་རྡ་རམ་ཤཱ་ལ་ཐག་ཉེར་སོང་སྟབས་བོད་པར་ཆ་རྒྱུས་ཡོད་མཁན་དང་མ་ཟད་༧གོང་ས་སྐྱབས་མགོན་ཆེན་པོ་མཆོག་ལ་ཧ་ཅང་དད་གུས་ཆེན་པོ་ཅན་ཞིག་རེད་འདུག་པས་ངེད་གཉིས་ཕན་ཚུན་ངོ་ཤེས་རྙིང་པ་འཕྲད་པ་ནང་བཞིན་བྱུང་།
དེ་རིང་གནམ་གྲུ་འདིའི་ནང་དུ་མི་ཧ་ཅང་མང་པོ་མེད་སྟབས་རྒྱབ་ཏུ་ཡོད་པའི་འདུག་སྟེག་འགའ་སྟོང་པ་རེད་འདུག་པས་མཚན་མོར་རྐུབ་སྟེགས་གསུམ་གྱི་ཐོག་ཏུ་ང་གཅིག་པུ་ཧྲེང་ཉལ་བྱས་ནས་གཉིད་ལ་ཡུར་བས་ཧ་ཅང་སྐྱིད་པོ་བྱུང་།
ནམ་རྒྱུན་ཨ་རི་ནས་རྒྱ་གར་ལ་འགྲོ་བའི་སྐབས་སུ་མཁའ་ལམ་རིང་དྲགས་པའི་རྐྱེན་གྱིས་སུན་སྣང་སྐྱེ་བ་དང་། རྐང་པ་ན་བ་དང་སྐྲང་པ། ཚང་ར་གཟེར་བ་སོགས་ཡོང་གི་ཡོད་ཀྱང་ད་རེས་ཀྱི་བྱེས་བསྒྲོད་དེ་ནི་ཧ་ཅང་སྐྱིད་པོ་བྱུང་།
ལྡི་ལིའི་གནམ་ཐང་དུ་འབྱོར་མ་ཐག་གནམ་ཐང་ཕྱི་ལོགས་ནས་རྒྱ་གར་གཞུང་གི་གླ་བྱེད་རླངས་འཁོར་ཞིག་ལ་རྒྱ་གར་སྒོར་མོ་བདུན་བརྒྱ་སྤྲད་ནས་བོད་སྒར་བསམ་ཡས་གླིང་ལ་ཁ་གཏད་ནས་ཡོང་།
ཀི་ལི་ཧྤོ་ཉའི་གནམ་གཤིས་དྲོ་གྲང་ཧ་ཅང་སྙོམས་པས་གནམ་ཐང་དུ་འབྱོར་མ་ཐག་ཚ་བ་ཧ་ཅང་ཆེ་བའི་ཚོར་སྣང་ཞིག་བྱུང་། གླ་འཁོར་ཁ་ལོ་བ་རྒྱ་གར་ཕོ་གསར་ཁ་སྤུ་ཅན་དང་མཉམ་དུ་དབྱིན་ཇི་དབ་དིབ་ཁ་བརྡ་བྱེད་བཞིན་སྒེའུ་ཁུང་ཕྱི་ལོགས་ནས་སྣ་ལ་རྒྱ་གར་བསེ་མོག་གི་དྲི་མའི་མཆོད་པ་དང་། རྣ་བ་རུ་ལམ་ཟུར་གཡས་གཡོན་ནས་མི་སྙན་པའི་རླངས་འཁོར་གྱི་ཙིར་སྒྲའི་ཀུ་ཅོ་དང་མཉམ་དུ་བོད་སྒར་བསམ་ཡས་གླིང་ལ་དགོང་མོ་ཆུ་ཚོད་བཅུ་གཅིག་སྐབས་སུ་གཟུགས་པོ་དངུལ་ནག་ཕ་ལེ་འབྱོར་སོང་།
ངོས་ཀྱི་ཚ་མོ་ཆོས་དབྱིངས་དབང་མོས་ཁ་སང་ནས་པོ་ཏཱ་ལའི་མགྲོན་ཁང་ནང་ནས་ཁང་མིག་ཞིག་བླངས་འདུག་པས་དེར་བསྡད། མགྲོན་ཁང་ཞབས་ཞུ་བ་ཕོ་གསར་དེས་འབྱོར་མ་ཐག་ངོས་ཀྱི་ཁ་པར་དང་རྩིས་འཁོར་ལག་ཁྱེར་སོགས་ལ་མགྲོན་ཁང་གི་དྲྭ་ལམ་མཐུད་སོང་བས་ཉིན་མཚན་གོ་ལྡོག་ནས་མཚན་མོར་གཉིད་ཁུག་མི་འདུག་པས་ངོ་དེབ་ཉུལ་ཞིང་ཉིན་ཐོ་འབྲི་བ་སོགས་ཀྱིས་དེ་རིང་གི་མཚན་མོ་དེ་འཁྱོལ་ཐབས་བྱས།